Jodocus Hondius

Jodocus Hondius (Latinisa for di su nomber Hulandes : Joost de Hondt of Jodocus Hondius de Oudere pa distingui'e for di su yiu, Jodocus Hondius II) (☆ 17 di oktober 1563 na Wakken - † 12 di februari na Amsterdam) tabata un cartografo di Vlaanderen, Belgica, activo na Londen y Amsterdam. E ta conoci specialmente pa e redistribucion di e atlasnan di Gerardus Mercator (di e manera aki el a reestablece e reputacion di e trabounan di Mercator), su mapanan di e Mundo Nobo, Europa y e pinturanan di Francis Drake. Hondius a yuda establece Amsterdam como e centro di cartografia na Europa den siglo XVII.

Bida y trabou
Jodocus Hondius a nace na Wakken, yiu di Oliver de Hondt y Petronella d'Havertuyn. Su famia a muda pa Gent (Belgica) den su hubentud. Pa tempo cu el a cumpli ocho aña el a cuminsa siña dibuha y graba (print). Na 1584, pa motibo di di e guera cu Spaña y pa scapa persecucion religioso, Hondius a huy bay London. Eynan el a practica cu e cartografonan Ingles Richard Hakluyt y Edward Wright. Na 1593 el a bay Amsterdam bek y a establece un negoshi specialisa den e creacion di mapanan y globonan.

Hondius a publica e mapa 'Vera totius Expeditionis Nauticae' den 1595, basa parcialmente riba un mapa cu el a haya for di Rumold Mercator, yiu di Gerhard Mercator. Den e mapa e continentenan di Norte y Sur America y Europa-Asia-Africa ta dividi den dos hemisferio. Sur America ta representa den un forma mas realistico, pero e continente Australiano ainda no tabata comprendi. Na 1604 Hondius a cumpra e plakaatnan di e Atlas di Mercator, cu a cay atras den competencia cu e atlas popular di Ortelius. El a combina e mapanan original di Mercator cu mas di 40 di su mesun mapanan mas actual y desde 1606 el a publica versionnan amplia di e atlas. E atlas a keda bou di nomber di Mercator, pero awo e tabatin  nomber di Jodocus Hondius como distribuidor.

Entre 1605 y 1610 el a graba plakaatnan pa e mapanan den The Theatre of the Empire of Great Britaine di John Speed. Poco tempo prome cu su morto na 1612, su yiu muhe, Elisabeth, a casa cu un distribuidor prominente yama Jan Jansson. Desde 1632 su establecimento a haya e nomber De Wackeren Hondt.

Links
 Library of Congress Vera Totius Expeditionis Nauticae 1595
 Universiteitsbibliotheek Amsterdam 25 mapa di Hondius
Biography

Category:Hende